אבי יששכרוף

אבי יששכרוף (נולד ביולי 1973) הוא יוצר טלוויזיה, עיתונאי, תסריטאי וסופר ישראלי. יחד עם שותפו ליאור רז יצר וכתב את הסדרה פאודה. שימש כשבע שנים ככתב והפרשן לענייני ערבים של אתר "וואלה!" ושל אתר "The Times of Israel".

ביוגרפיה
יששכרוף נולד בירושלים. הוא נצר למשפחה בוכרית ותיקה בארץ שנמנתה עם המייסדים של "שכונת הבוכרים" בעיר. למד בבית הספר התיכון ליד האוניברסיטה ובגיל 18 התגייס לצבא ושירת ביחידת דובדבן. במהלך מעצר מבוקש בחברון נפגע יששכרוף מקליע וטופל על ידי הד"ר ברוך גולדשטיין. סיים בהצטיינות תואר ראשון בלימודי מזרח תיכון מטעם אוניברסיטת בן-גוריון. לאחר מכן השלים בהצטיינות תואר שני באותו תחום מטעם אוניברסיטת תל אביב. עבודת התיזה שלו עסקה במלחמת לבנון השנייה ובארגון החזבאללה.

במקביל החל לעסוק בעיתונות. הוא סיים קורס כתבים בקול ישראל ובשנת 2000 החל לשמש כתב קול ישראל לענייני ערבים. בשנת 2002 זכה בפרס "הכתב הטוב ביותר" מטעם קול ישראל על סיקורו את האינתיפאדה השנייה. כמו כן הרצה באוניברסיטת תל אביב על ההיסטוריה הפלסטינית המודרנית.

בשנת 2006, החל לשמש בתפקיד הכתב והפרשן לענייני ערבים בעיתון "הארץ". ולאחר שש וחצי שנים בראשית 2013 עבר לאותו תפקיד באתר "וואלה!" - אותו עזב כעבור שבע שנים.

בשנת 2004 יצא לאור הספר "המלחמה השביעית - איך נצחנו ולמה הפסדנו במלחמה עם הפלסטינים", ספר שכתב יששכרוף יחד עם עמוס הראל. בשנת 2008 פרסמו השניים ספר נוסף בשם "קורי עכביש - סיפורה של מלחמת לבנון השנייה". שני הספרים זכו בפרס מטעם המכון למחקרי ביטחון לאומי באוניברסיטת תל אביב, כמחקרים הבולטים בתחום הביטחון.

ב-2014 יצר עם ליאור רז את סדרת הטלוויזיה "פאודה" של yes שלאחר מכן נמכרה לרשת נטפליקס.

בשנת 2018 זכה בפרס האקדמיה לטלוויזיה לשנת 2017 על התסריט הטוב ביותר בסדרת דרמה, ביחד עם אמיר מן, מיכל אבירם וליאור רז על תסריט הסדרה. הסדרה זכתה אז ב-11 פרסים.

בשנת 2021 יצר, ביחד עם ליאור רז והתסריטאיות האמריקאיות דון פרסטביץ וניקול יורקין את סדרת הטלוויזיה "פגע וברח" של "נטפליקס".

בינואר 2022 נרכשה חברת ההפקות שלו ושל ליאור רז ב-50 מיליון דולר, על ידי חברת "קנדל מדיה".

יששכרוף הוא בן זוגה של מרב שלם ואב לבת.

קישורים חיצוניים 

 
 
 
 
 גאולה אבן-סער ב"שיחה אישית" עם אבי יששכרוף, באתר כאן 11, 9 במרץ 2020

הערות שוליים

סופרים ישראלים
סגל קול ישראל
סגל וואלה!
סגל הארץ
שדרני רדיו ישראלים
מזרחנים ישראלים
פרשנים לענייני ערבים
בוגרי אוניברסיטת בן-גוריון בנגב
בוגרי התיכון ליד האוניברסיטה
זוכי פרס צ'צ'יק
ישראלים שנולדו ב-1973
לוחמי יחידת דובדבן